«Туризм колö видлавны сы боксянь, мый сiйö сетас позянлун сöвмöдны мутас, пöртны олöмö выль социально-экономическöй могъяс».

Та йылысь висьталiс Мылдiн районын Коми Республикаса Юралысь Вячеслав Гайзер пытшкöсса да волан туризм сöвмöдöм кузя республиканскöй сöвещание вылын. «Котыртны Республикаын сiйöс сöвмöдöм вылö условиеяс – тайö Республикаса Веськöдлан котырлöн экономическöй политика туйвизьяс лыдысь öти, сы вöсна тайö вося 2 кварталсянь пытшкöсса да волан туризм сöвмöдöм кузя проектъяс збыльмöдöм кузя уджмогъяссö Коми Республикаса спорт, мортöс ёнмöдан да спорт агентство сетiс Коми Республикаса экономика сöвмöдан министерстволы», - пасйис Вячеслав Гайзер.

Республикаын туризм сöвмöдан позянлунъяссö оз тырвыйö пöртны олöмö. Вячеслав Гайзер пасйис, мый – «весиг сы серти, кыдзи талун сöвмö туризм инфраструктура, позьö ёна содтыны активнöя шойччыны кöсйысьясöс. Республикалöн аслыспöлöс вöр-ва да историко-культурнöй озырлун восьтöны ыджыд позянлунъяс сöвмöдны регионын став сикас туризмсö. Мылдiн районын, кöнi миян мунö республиканскöй сöвещание, позьö ёна сöвмöдны тайö бизнессö. Сiдзжö и Удора районын, Интаын, Печораын».

Республикаса тöдчанлуна проектъяс лыдысь, кодъяслöн могыс сöвмöдны пытшкöсса да волан туризм, Вячеслав Гайзер висьталiс Сыктывдiн районса Ыб сиктын финн-йöгра этнопарк стрöитны заводитöм йылысь. Комплексö медводдза волысьяслы позяс волыны мöд воын нин – Коми Республикалы 90 во тырöмкöд йитöдын.